SAL mag nie Airbus-ooreenkoms wysig nieArgieffoto Nhlanhla Nene, minister van finansies, het ŉ stokkie gesteek voor die Suid-Afrikaanse Lugdiens se omstrede aanbod om sy ooreenkoms met Airbus, wat vroeër vanjaar aangegaan is, te wysig. Nene het Donderdag in ŉ verklaring die beleërde lugredery beveel om die oorspronklike voorwaardes van die kontrak te huldig wat sal beteken dat die aankope van tien A320’s geruil word vir die verhuring van vyf A330’s. Die transaksie wat die SAL voorgestel het, sou beteken dat die vliegtuie aangekoop sou word en ŉ kooptransaksie en terugverhuringsooreenkoms met ŉ plaaslike verhuurder sou aangegaan word in Suid-Afrikaanse geldeenheid in plaas van dollars. “Alhoewel daar moontlike voordele sou wees deur ŉ alternatiewe transaksie, is die kans groter dat daar nie gestand gedoen sal kan word aan waarborge deur die regering en die erge gevolge wat dit sal inhou nie,” het Nene gesê. “Die voorgestelde wysiging aan die transaksiestruktuur is dus gevolglik nie goedgekeur nie.” Die minister het bygevoeg dat indien SAL ŉ noemenswaardige transaksie met Airbus of enige ander party aangaan waarvoor die lugredery nie goedkeuring ontvang het nie, sal dit finansiële wangedrag wees en sanksies kan ingestel word teen die raad kragtens artikel 83(4) van die Wet op Openbare Finansiële Bestuur.